Hof sê dié week oor Trump se belasting | Netwerk24
Hof sê dié week oor Trump se belasting
05 Julie 2020 21:19
Die hoogste hof in die VSA sê vandeesweek of pres. Donald Trump se belastingopgawes bekendgemaak moet word.
Lede van die Demokratiese Party wat in komitees in komitees in die kongres dien en 'n aanklaer in die deelstaat New York het die hof in afsonderlike aansoeke gevra om te gelas dat Trump se ouditeure sy finansiële inligting oorhandig. Dit kan insluit sy belastingopgawes, wat hy al lank weier om openbaar te maak.
Die Demokrate dagvaar ook die president se banke vir dokumente.
Trump meen dat 'n president absolute immuniteit behoort te hê teen strafregtelike ondersoeke deur die staat om te verseker dat sy aandag nie van sy werk afgelei word nie.
Die Demokrate voer aan hulle streef wetgewende doelstellings na, insluitende dié wat verband hou met die aanpassing van federale etiek en geldwassery en dié in die stryd teen buitelandse invloed in Amerikaanse verkiesings.
Die saak word nie regstreeks verbind met enige ondersoeke wat met 'n moontlike staat van beskuldiging kan verband hou nie, voer die Demokrate aan.
Pres. Donald Trump groet Saterdag aanhangers buite die Withuis. Foto: AP
Cyrus Vance jr., die distriksprokureur van Manhattan, voer aan Trump probeer die president bo die reg verhef. Vance stel ondersoek in na of Trump se maatskappy, Trump Organiza­tion, inligting vervals het om swyggeld te betaal aan twee vroue wat beweer dat hulle voor sy verkiesing tot president seks met hom gehad het.
Die Demokrate se saak kan die grootste politieke impak op Trump hê.
As die hof enige van vier kongres-dagvaardings in di;e verband toelaat, sal die Demokrate toegang kry tot talle finansiële state wat met Trump, sy familielede en sy ondernemings verband hou – en dit voor vanjaar se verkiesing openbaar kan maak.